Kogumiku üks kesksemaid uurimusi on kindlasti Alexey Mi l leri artikkel «Venestus või venestused?», kus juhitakse õnnestunult meie tähelepanu sellele, et konkreetse teema käsitlemisel tasub tegeleda ka üldtunnustatud mõistete sisu täpsustamise ja uuendamisega. See kehtib samuti mõiste venestus puhul. Autor näitab veenvalt, et Romanovite impeeriumi etnilisust ja rahvusküsimust puudutavate uuemate uurimuste valguses on otstarbekas kõneleda mitte venestusest, vaid venestustest - seega tervest rühmast erilaadsetest protsessidest impeeriumi äärealadel, mis eristuvad üksteisest kindla sisemise loogika ja olemuse poolest. Kuna eeltoodust tulenevalt ei aita venestuse mõiste kasutamine sageli Vene impeeriumi eri piirkondades teostatud poliitikat adekvaatselt mõista, leiab Miller, et seda tasuks võimalusel piirata ning tarvitada täpsemaid mõisteid (assimilatsioon, kolonisatsioon, akulturatsioon jne). Selline lähenemine võimaldaks nähtusi adekvaatsemalt kirjeldada ja vältida hinnangute andmist.